Fliek: Like Dandelion Dust – Iets om te lees
Fliek: Like Dandelion Dust
Like Dandelion Dust is gegrond op die boek, geskryf deur Karen Kingsbury.
In LIKE DANDELION DUST word daar na een van die samelewing se mees tragiese situasies gekyk. Twee ouerpare baklei oor 'n 6-jarige seuntjie wat opgegee is vir aanneming nadat sy pa tronk toe gestuur is omdat hy sy vrou mishandel het, as gevolg van alkoholmisbruik.
Die fliek begin waar Rip Porter in hegtenis geneem word, nadat hy, in sy dronkenskap, sy vrou ernstig aangerand het. Sewe jaar later kom hy uit die tronk en Wendy, sy vrou, wag vir hom. Dit wil voorkom asof Rip heeltemal gerehabiliteer het in die tronk en hy vertel vir Wendy dat sy destyds die regte ding gedoen het deur die polisie te bel en dat hulle twee saam nou 'n nuwe begin gaan maak en alles gaan beter wees as voorheen.
Toe hy begin praat van 'n gesin begin, vertel sy hom van hul seuntjie wat sy laat aanneem het. Na hy gevonnis is, het sy uitgevind sy is swanger en het besluit dit sal beter wees as die kind aangeneem word. Hy het blykbaar die aannemingsdokumente in die tronk geteken, maar Rip sweer hy het nooit enige dokumente geteken nie en die twee vind uit iemand van die tronk moes sy handtekening vervals het. Hulle besluit dan om hul seun terug te eis, want die aanneming was dus nooit wettig nie.
Intussen lewe klein Joey onwetend 'n idilliese lewe saam met sy aanneem-ouers, Jack en Molly Campbell, in 'n pragtige huis naby die see, in Florida. Jack en Molly is welaf en Joey kom niks kort nie, nie fisies nie en ook nie emosioneel nie. Sy ouers gee hom nie net aardse goed nie, maar ook baie liefde en aandag.
Dan bars die bom en hulle hoor dat hulle Joey sal moet teruggee vir sy regte ouers. Ek gaan nie meer van die storie vertel nie, want dan bederf ek dit vir iemand wat self wil gaan kyk.
Dit was vir my 'n moelike fliek om te kyk, want ek haat enige iets waar 'n kind te na gekom word. Ek was egter heeltyd in twee geskeur vir Wendy, Joey se regte ma, en vir Molly, wat Joey vir 6 jaar grootgemaak het en so bitter lief het. Maar meer as enige iets anders, wou ek, net soos Jack, iemand aanrand oor wat hulle aan 'n klein ou seuntjie doen wat glad nie verstaan wat aangaan nie en net een ma en pa ken. DIT, die fout van 'n grootmens iewers, wat nie seker gemaak het van 'n regte handtekening nie, was besig om 'n onskuldige kind se lewe vir altyd te verander op die mees wrede manier denkbaar.
In Amerika is verlede jaar AGT aannemings omgekeer as gevolg van vervalste handtekeninge. En waar is die kind se belange in daardie tyd? Ook in hierdie fliek word daar eerstens na die biologiese ouers se regte gekyk en DAN eers na die kind! Dit skrei ten hemele.
Hierdie fliek wys die menslikheid van elke karakter en herinner ons ook daaraan dat elkeen van ons die potensiaal het om ons beste of ons slegste in ons karakter uit te leef, afhangende van die omstandighede waarin ons onsself bevind.
Uiteindelik is klein Joey se toekoms in die hande van sy twee ma's. Sal een van hulle hom lief genoeg hê om hom te laat gaan? Gaan kyk self, maar neem genoeg tissues saam. Ek het my kop seer gehuil in hierdie fliek!